МОТИВИ

към проект на Наредба за изпълнение на заповеди за премахване на преместваеми обекти, поставени на територията на националните курорти, определени с решение на Министерския съвет за селищни образувания с национално значение, и на територията на морските плажове от органите на ДНСК

1. Причини, които налагат приемането:

В изпълнение на законовата делегация на чл. 57а, ал. 7 от Закона за устройство на територията (ЗУТ) /доп. - ДВ, бр. 25 от 2019 г./ е изготвен проект на Наредба за изпълнение на заповеди за премахване на преместваемите обекти по ЗУТ, поставени на територията на националните курорти, определени с решение на Министерския съвет за селищни образувания с национално значение, и на територията на морските плажове от органите на ДНСК.

1. Цели, които се поставят:

Целта на Наредбата е да се определят условията, редът и начинът за доброволно и принудително премахване на преместваемите обекти, както и за вземанията по направените разходи.

С Наредбата се уреждат:

1. Влизането в сила на издадената заповед за премахване на преместваем обект, изпращането на покана за доброволно изпълнение, извършването на проверка по изпълнението на заповедта със съставяне на констативен протокол.

2. Действията по принудително изпълнение на заповедта, предварителното проучване относно начина на изпълнение на премахването, срока за изпълнение и необходимите средства; осъществяването на достъп до преместваемия обект, сключването на договор с избрания изпълнител, редът за съхранение на изнесеното движимо имущество и за окончателното почистване на терена от отпадъци, получени при изпълнението на заповедта за премахване.

3. Редът за събиране на извършените разходи по принудително премахване на преместваем обект и за издаване на заповед за незабавно изпълнение по чл. 418 от ГПК.

С проекта на наредба се урежда премахването на преместваемите обекти по смисъла на ЗУТ, които нямат характеристиките на строеж, с оглед на което наредбата не се прилага за обектите имащи характеристиките на строеж по смисъла на § 5, т. 38 от Допълнителните разпоредби на ЗУТ.

В проекта се предвижда, че не са предмет на наредбата преместваемите обекти, имащи характеристиките на строеж, тъй като съгласно чл. 57а, ал. 2 от ЗУТ на органите на ДНСК са предоставени правомощия относно обектите, поставени на територията на националните курорти, определени с решение на Министерския съвет за селищни образувания с национално значение, и на територията на морските плажове.

Проектът на наредба е структуриран в четири глави: Общи положения, Ред и начин за принудително премахване на преместваемите обекти, Ред за вземания по направените разходи и Административнонаказателни разпоредби.

1. Финансови средства, необходими за прилагането на новата уредба:

За прилагане на предложения проект на наредба не са необходими финансови и други средства.

1. Очаквани резултати от прилагането на предложените промени:

С изготвената Наредба ще се постигне подобряване и прецизиране на националното законодателство по отношение на условията, редът и начинът за доброволно и принудително премахване на преместваемите обекти, както и за вземанията по направените разходи.

1. Анализ за съответствие с правото на Европейския съюз:

Тъй като предложената подзаконова регламентация не е свързана с правото на Европейския съюз, не се налага извършването на анализ по чл. 28, ал. 2, т. 5 от Закона за нормативните актове.

На основание Закона за нормативните актове, срокът за обществено обсъждане след публикуване на проекта на наредба и мотивите на Портала за обществени консултации, на интернет страниците на Министерството на регионалното развитие и благоустройството, Министерството на туризма и на Дирекцията за национален строителен контрол, е 30 дни.